Яна Язова
Мъгла

chitanka.info

Днес облаците плуват

и вълци скитат по мъгла.

Загубената сврака писка,

но аз да пея бих могла.

И в тоя ден аз бих запяла

на сиротни деца с гласа;

че феята ни е завела

в гора от златни дървеса.

В бонбони къщици белеят,

в коприна куклите стоят.

И клетите деца се смеят,

дори да гледат се боят.

Сънуват ли ги заблудени? —

Със вълци свраки по мъгла…

А зад прозорците студени

да плача, да ридая бих могла.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.